แห่กันสอบเป็นตัวแทนประกันชีวิต
ปลายปียอดผู้สมัครสอบตัวแทนประกันชีวิต พุ่งถึง 46.11%
13 ธ.ค. 2555

ปลายปียอดผู้สมัครสอบตัวแทนประกันชีวิต พุ่งถึง 46.11% 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า เดือน พ.ย.ที่ผ่านมา มีผู้สนใจอาชีพเป็นตัวแทนประกันชีวิตมากขึ้น เห็นได้จากจำนวนผู้สมัครสอบความรู้เพื่อขอรับใบอนุญาตเป็นตัวแทนประกันชีวิตทั่วประเทศกับทางสมาคมรวมทั้งสิ้น 1.09 แสนคน เพิ่มขึ้นจากปีก่อนในระยะเดียวกัน 46.11% ทั้งจากส่วนกลางและส่วนภูมิภาค 
สำหรับยอดสอบตัวแทนสะสมในระยะเวลา 11 เดือนที่ผ่านมา มีผู้สมัครสอบผ่านสมาคมรวมทั้งสิ้น 1.3 แสนคน เพิ่มขึ้นจากระยะเดียวกันของปีก่อน จำนวน 1.07 หมื่นคน หรือ 8.49% ในจำนวนของผู้สมัครสอบดังกล่าวมีผู้เข้าสอบ 9.46 หมื่นคน สอบผ่าน 39.94% ของผู้เข้าสอบ 
อย่างไรก็ตาม สมาคมยังคงตั้งเป้าหมายว่าอัตราการเติบโตตลอดปี 2555 นี้ จะมีผู้สมัครสอบผ่านสมาคมทั้งสิ้นไม่ต่ำกว่า 1.36 แสนคน หรือเพิ่มขึ้นจากปีก่อนในอัตราไม่น้อยกว่า 5%
ทั้งนี้ ในปี 2556 สมาคมฯมีนโยบายการสอบจากระบบกระดาษ เปลี่ยนเป็นการสอบด้วยระบบคอมพิวเตอร์ให้มากที่สุดเท่าที่จะมากได้ทั้งในส่วนกลาง (กทม) และในส่วนภูมิภาค และพยายามลดการสอบด้วยระบบกระดาษลงจนในที่สุดจะเหลือเฉพาะระบบคอมพิวเตอร์เพียงระบบเดียว โดยจะค่อย ๆ เปลี่ยนแปลงโดยคำนึงถึงศักยภาพของผู้เข้าสอบตัวแทนประกันชีวิตและค่าใช้จ่ายที่เกิดขึ้น